SL Uradni list Evropske unije L 196/35

SKLEP KOMISIJE

z dne 1. julija 2014

o pooblastitvi Združenega kraljestva, da odstopa od nekaterih skupnih predpisov za letalsko varnost v skladu s členom 14(6) Uredbe (ES) št. 216/2008 Evropskega parlamenta in Sveta

(notificirano pod dokumentarno številko C(2014) 4355)

(Besedilo velja za EGP)

(2014/426/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1), ter zlasti člena 14(7) Uredbe,

ob upoštevanju naslednjega:

(1) Združeno kraljestvo je priglasilo namero, da odobri odstopanje od skupnih predpisov za letalsko varnost iz Uredbe Komisije (EU) št. 1178/2011 (2). Na podlagi člena 14(7) Uredbe (ES) št. 216/2008 in priporočila Evropske agencije za varnost v letalstvu (v nadaljnjem besedilu: Agencija) je Komisija ocenila potrebo po predlaganem odstopanju in ravni zaščite, ki iz njega izhaja.

(2) Predlagano odstopanje, ki ga je Združeno kraljestvo priglasilo 2. avgusta 2013, se nanaša na spremembo veljavnih nacionalnih licenc pilotov jadralnih letal iz člena 4(2) in (3) Uredbe (EU) št. 1178/2011. Združeno kraljestvo trdi, da je odstopanje potrebno, da se lahko imetniku dokumenta o kvalifikaciji, ki ga je izdalo britansko združenje za jadralno letenje (British Gliding Association (BGA)) in ni zakonsko predpisan, prizna skladnost z ustreznimi deli Priloge I k Uredbi (EU) št. 1178/2011 v skladu s poročilom o spremembi, ki je bilo pripravljeno po posvetovanju z Agencijo v skladu s členom 4 Uredbe (EU) št. 1178/2011. Odstopanje bi Združenemu kraljestvu omogočilo, da tem imetnikom dokumentov o kvalifikaciji izda enakovredne licence iz dela FCL LAPL(S) ali SPL ter potrdilo inštruktorja in potrdilo izpraševalca.

(3) Združeno kraljestvo je tudi utemeljilo, da bi bila v primeru odobritve odstopanja dosežena enakovredna raven zaščite. Na podlagi priporočila Agencije, izdanega 8. oktobra 2013, je Komisija sklenila, da bi predlagano odstopanje zagotavljalo raven zaščite, ki je enakovredna ravni, doseženi z uporabo skupnih predpisov za letalsko varnost, če so izpolnjeni določeni pogoji.

(4) V skladu s členom 14(7) Uredbe (ES) št. 216/2008 mora Komisija o odločitvi, da država članica lahko odobri predlagano odstopanje, uradno obvestiti vse države članice, ki so tudi upravičene do uporabe zadevnega ukrepa. Ta sklep bi zato moral biti naslovljen na vse države članice. Opis odstopanja in s tem povezanih pogojev bi moral biti takšen, da drugim državam članicam omogoči uporabo navedenega ukrepa, ko so v enakem položaju, brez da zahtevajo dodatno odločitev Komisije. V ta namen, ob upoštevanju, da zgoraj omenjeno poročilo o spremembi ni na voljo javnosti, bi Združeno kraljestvo to poročilo moralo dati na voljo državam članicam na njihovo zahtevo. Dodatno bi si države članice v skladu s členom 15(1) Uredbe (ES) št. 216/2008 tudi morale izmenjevati vse informacije o uporabi tega ukrepa, saj ima ta uporaba lahko učinek izven držav članic, ki odobrijo odstopanje.

(5) Ukrepi iz tega sklepa so v skladu z mnenjem odbora Evropske agencije za varnost v letalstvu –

SPREJELA NASLEDNJI SKLEP:

Člen 1

Združeno kraljestvo lahko odobri dovoljenja, ki odstopajo od člena 4(2) in (3) Uredbe (EU) št. 1178/2011, in namesto tega uporablja pravila iz oddelka 1 Priloge k temu sklepu, če so izpolnjeni pogoji iz oddelka 2 navedene priloge.

Člen 2

Vse države članice so upravičene do uporabe ukrepa iz člena 1. Združeno kraljestvo da poročilo o spremembi iz člena 4(4) in (5) Uredbe (EU) št. 1178/2011 na zahtevo na voljo drugim državam članicam, ki želijo uporabiti ta ukrep. Države članice, ki uporabijo ta ukrep, o tem uradno obvestijo Komisijo, Agencijo in nacionalne letalske organe.

Člen 3

Ta sklep je naslovljen na države članice.

V Bruslju, 1. julija 2014 Za Komisijo Siim KALLAS Podpredsednik

(1) UL L 79, 19.3.2008, str. 1.

(2) Uredba Komisije (EU) št. 1178/2011 z dne 3. novembra 2011 o tehničnih zahtevah in upravnih postopkih za letalske osebje v civilnem letalstvu v skladu z Uredbo (ES) št. 216/2008 Evropskega parlamenta in Sveta (UL L 311, 25.11.2011, str. 1).